CELEX: 32015R0768
Language: bg
Date: 2015-05-11 00:00:00
Title: Регламент (ЕС) 2015/768 на Съвета от 11 май 2015 година за разширяване спрямо неучастващите държави членки на приложението на Регламент (ЕС) № 331/2014 на Европейския парламент и на Съвета за създаване на програма за обмен, помощ и обучение за защита на еврото срещу фалшифициране (програма „Перикъл 2020“)

14.5.2015   
            
            
               BG
            
            
               Официален вестник на Европейския съюз
            
            
               L 121/1
            
         РЕГЛАМЕНТ (ЕС) 2015/768 НА СЪВЕТА
   от 11 май 2015 година
   за разширяване спрямо неучастващите държави членки на приложението на Регламент (ЕС) № 331/2014 на Европейския парламент и на Съвета за създаване на програма за обмен, помощ и обучение за защита на еврото срещу фалшифициране (програма „Перикъл 2020“)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 352 от него,
   като взе предвид предложението на Европейската комисия,
   след предаване на проекта за законодателен акт на националните парламенти,
   като взе предвид одобрението на Европейския парламент,
   в съответствие със специална законодателна процедура,
   като има предвид, че:
   
               (1)
            
            
               В Регламент (ЕС) № 331/2014 на Европейския парламент и на Съвета (1), с който се създава програмата „Перикъл 2020“ и се заменя програмата „Перикъл“, създадена с Решение 2001/923/ЕО на Съвета (2), се посочва, че той се прилага в държавите членки в съответствие с Договорите. В член 139 от Договора за функционирането на Европейския съюз се предвижда, че мерките относно използването на еврото, посочени в член 133 от него, не се прилагат към държавите членки, които се ползват от дерогация.
            
         
               (2)
            
            
               Същевременно обменът на информация и персонал, както и мерките за помощ и обучение, осъществявани по линия на програмата „Перикъл 2020“, следва да бъдат еднакви в целия Съюз, поради което следва да се предприемат необходимите мерки за осигуряване на същото ниво на защита на еврото в държавите членки, които се ползват от дерогация.
            
         
               (3)
            
            
               Следователно приложението на Регламент (ЕС) № 331/2014 следва да бъде разширено, така че да обхване други държави членки, освен участващите държави членки по смисъла на Регламент (ЕО) № 974/98 на Съвета (3) (наричани по-долу „неучастващи държави членки“).
            
         
               (4)
            
            
               Целесъобразно е да се осигури плавен и непрекъснат преход между програмата „Перикъл“ и програмата „Перикъл 2020“ и срокът на действие на настоящия регламент да бъде съобразен с този на Регламент (ЕС, Евратом) № 1311/2013 на Съвета (4). Поради това настоящият регламент следва да се прилага от 1 януари 2014 г.,
            
         ПРИЕ НАСТОЯЩИЯ РЕГЛАМЕНТ:
   Член 1
   1.   Приложението на Регламент (ЕС) № 331/2014 се разширява, така че да обхване държави членки, различни от участващите държави членки по смисъла на член 1, буква а) от Регламент (ЕО) № 974/98.
   2.   Компетентните национални органи на държавите членки, посочени в параграф 1 от настоящия член, се считат за органи, отговарящи на условията за финансиране по смисъла на член 5 от Регламент (ЕС) № 331/2014.
   Член 2
   Настоящият регламент влиза в сила в деня след публикуването му в Официален вестник на Европейския съюз.
   Прилага се от 1 януари 2014 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 май 2015 година.
      
         
            За Съвета
         
         
            Председател
         
         J. DŪKLAVS
      
   
   
      (1)  Регламент (ЕС) № 331/2014 на Европейския парламент и на Съвета от 11 март 2014 г. за създаване на програма за обмен, помощ и обучение за защита на еврото срещу фалшифициране (програма „Перикъл 2020“) и за отмяна на решения 2001/923/ЕО, 2001/924/ЕО, 2006/75/ЕО, 2006/76/ЕО, 2006/849/ЕО и 2006/850/ЕО (ОВ L 103, 5.4.2014 г., стр. 1).
   
      (2)  Решение 2001/923/ЕО на Съвета от 17 декември 2001 г. за създаване на програма за обмен, помощ и обучение за защита на еврото срещу фалшифициране (програма „Перикъл“) (ОВ L 339, 21.12.2001 г., стр. 50).
   
      (3)  Регламент (ЕО) № 974/98 на Съвета от 3 май 1998 г. относно въвеждането на еврото (ОВ L 139, 11.5.1998 г., стр. 1).
   
      (4)  Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).